На основу члана 8. ст. 2. и 3. Закона о пловидби и лукама на унутрашњим водама („Службени гласник РС”, бр. 73/10, 121/12, 18/15, 96/15 - др. закон, 92/16, 104/16 - др. закон, 113/17 - др. закон, 41/18, 95/18 - др. закон, 37/19 - др. закон и 9/20) и члана 38. став 1. Закона о планском систему Републике Србије („Службени гласник РС”, број 30/18),

Влада доноси

ОДЛУКУ

О ДОПУНАМА СТРАТЕГИЈЕ РАЗВОЈА ВОДНОГ САОБРАЋАЈА РЕПУБЛИКЕ СРБИЈЕ

ОД 2015. ДО 2025. ГОДИНЕ

### 1. У Стратегији развоја водног саобраћаја Републике Србије од 2015. до 2025. године („Службени гласник РС”, број 3/15), у делу 6. РАЗВОЈ ПОМОРСКЕ ПРИВРЕДЕ РЕПУБЛИКЕ СРБИЈЕ, у одељку 6.3. Визија, мисија и стратешки циљеви, пододељак 6.3.3. Стратешки циљеви после тачке 1. додаје се тачка 1a, која гласи:

„1а Потпуно спровођење обавезујућих IMO инструмената.

Овај циљ ће бити испуњен предузимањем следећих мера:

- спровођење Резолуције А.1070(28) Правилник о спровођењу IMO инструмената (III Правилник), са изменама и допунама,

- спровођење Резолуције А.1121(30) 2017 Листа обавеза у складу са Правилником о спровођењу IMO инструмената, са изменама и допунама.

У циљу ефикасног испуњавања обавеза и одговорности, Министарство:

- спроводи политику кроз предлагање и доношење законa и подзаконских аката, којима се ефикасно примењују захтеви IMO конвенција и протокола којима је приступила Република Србија, а које се односе на безбедност и сигурност поморских бродова и постројења и заштиту животне средине од загађења са бродова;

- Сектор за водни саобраћај и безбедност пловидбе припремa мишљење, изменe и допунe свих важних политика које се односе на IMO конвенције и протоколе, којима је приступила Република Србија.

Министарство успоставља ресурсе и поступке управљања програмима безбедности, сигурности и заштите животне средине од загађења са бродова, а као минимум, омогућује:

- издавање упутстава за примену важећих међународних прописа, као и давање мишљења о примени домаћих прописа, укључујући и издавање сведочанстава од стране признатих организација у складу са законом којим се уређује поморска пловидба (у даљем тексту: признате организације), које су овлашћене у складу са правилом XI-1/1SOLAS Конвенције, као и за издавање сведочанства која се захтевају у складу са домаћим прописима, а која се односе на усаглашеност са структурним, механичким, електричним и/или другим захтевима међународних конвенција којима је приступила Република Србија,

- усклађеност са захтевима важећих међународних прописа, користећи програме контрола и инспекције, независно од било ког надлежног органа који издаје сведочанства и документацију и/или било ког тела коме су делегирана овлашћења за издавање неопходних сведочанстава и документације,

- усклађеност са захтевима међународних стандарда за обуку, издавање овлашћења и вршења бродске страже помораца. То подразумева, између осталог:

а) обуку, процену оспособљености и издавање овлашћења поморцима;

б) овлашћења и овере овлашћења која прецизно одражавају оспособљеност помораца, користећи одговарајућу терминологију, као и услове који су идентични оним који се користе у документу о минималном броју чланова посаде за бродове;

в) обављање независне истраге о пријављеним случајевима, у вези дела или пропуста који могу директно угрозити безбедност живота или имовине на мору или животну средину, од стране носилаца овлашћења или овере овлашћења које је издала Република Србија;

г) утврђивање механизма за привремено или трајно одузимање овлашћења или овере овлашћења издатa поморцима од стране Републике Србије када је то оправдано и када је то неопходно ради спречавања злоупотребе;

д) утврђивање поступака који се односе на обуку, процену и издавање овлашћења спроведених у складу са надлежностима друге државе, које прихвата Република Србија, а на основу којих заповедници, официри и други поморци могу бити ангажовани на бродовима који вију заставу Републике Србије;

- адекватно и правовремено поступање у случају када су на броду идентификовани недостаци;

- израду и доношење детаљних упутстава у вези са захтевима међународних прописа.

Министарство осигурава да бродови који вију заставу Републике Србије буду довољно и ефикасно опремљени, узимајући у обзир релевантне и постојеће мере, као што су Принципи безбедног управљања, који су усвојени од стране IМО.

За поморске бродове који вију заставу Републике Србије, Министарство може да овласти признату организацију да у име Републике Србије спроводи прегледе, инспекције и контроле, издаје сведочанства и документа, врши обележавање бродова и друге послове који се захтевају у складу са конвенцијама IМО или према домаћим прописима. Пре доделе таквих овлашћења неопходно је:

- утврдити да призната организација има адекватне ресурсе у погледу техничких, управљачких и истраживачких способности за испуњавање додељених задатака, у складу са прописаним стандардима за признате организације утврђеним у прописима IМО (Смернице за признате организације које раде у име Администрације - Резолуција А.739(18) – Додатак 1, са изменама и допунама);

- припремити писани уговор између Министарства и признате организације који укључује елементе наведене у релевантним прописима IМО. Основа за уговор између Министарства и признате организације треба да буде Модел споразума за овлашћење признатих организација (MSC/Circ.710-MEPC/Circ.307, са изменама и допунама);

- издати конкретна упутства са детаљима о активностима која се спроводе у случају када се сматра да је брод неспособан за пловидбу и када постоји опасност за брод, посаду и путнике на броду или када постоји опасност за животну средину;

- доставити признатој организацији све домаће прописе и тумачења одредби конвенција које се примењују на бродове који вију заставу Републике Србије, као и додатне прописе Републике Србије који су ригорознији од захтева конвенција;

- захтевати да призната организација води евиденцију и доставља податке Министарству који помажу у тумачењу захтева садржаних у важећим међународним прописима.

Министарство успоставља или учествује у програму надзора са адекватним ресурсима за праћење и комуникацију са признатим организацијама како би се осигурало да се међународни прописи у потпуности поштују, и то:

- остварујући своја овлашћења да спроводи додатне прегледе како би се осигурало да бродови који вију заставу Републике Србије ефикасно испуњавају захтеве важећих међународних прописа;

- спроводећи додатне прегледе које сматра неопходним како би се осигурало да бродови који вију заставу Републике Србије испуњавају домаће прописе који допуњују међународне прописе;

- обезбеђујући да државни службеници добро познају домаће прописе и правила признатих организација и могу да врше ефикасан надзор над признатим организацијама.

Надлежна тела и органи Републике Србије предузимају све неопходне мере како би се обезбедило поштовање међународних правила и стандарда на бродовима који вију заставу Републике Србије и осигурало поштовање међународних прописа. Такве мере треба да укључе, између осталог:

- забрану бродовима који вију заставу Републике Србије испловљење из лука до испуњења захтева међународних прописа и стандарда;

- периодични преглед поморских бродова, који ће потврдити да је стварно стање брода и његове посаде у сагласности са сведочанствима која су им додељена;

- преглед да ли је посада на бродовима упозната са својим дужностима и бродским уређењем, инсталацијама, опремом и поступцима;

- обезбеђивање да посада и путници на броду у целини могу ефикасно координирати активностима у ванредним ситуацијама и обављати виталне функције у вези безбедности и спречавања или ублажавања загађења;

- обезбеђивање, у домаћим прописима, адекватних казнених одредби како би се онемогућило кршење међународних прописа на бродовима који вију заставу Републике Србије;

- вођење поступка, након што је спроведена истрага, против бродова који су прекршили међународне прописе, без обзира на то где се прекршај догодио;

- обезбеђивање, у домаћим прописима, адекватних казнених одредби како би се спречило кршење међународних прописа од стране лица која имају издата овлашћења или овере у оквиру своје надлежности;

- вођење поступка, након што је спроведена истрага, против лица која поседују овлашћења о оспособљености, овлашћења о посебној оспособљености или оверу овлашћења о оспособљености, а која су прекршила међународне прописе, без обзира на то где је дошло до кршења.

Центар за истраживање несрећа у саобраћају према потреби усваја и спроводи програм контроле и надзора, како би се:

- обезбедила брза и темељна истрага о жртвама, уз пријављивање несреће IМО;

- обезбедило прикупљање статистичких података, ради анализе тренда и откривања критичних области;

- обезбедио правовремени одговор на недостатке и наводне инциденте загађења које пријављују приобалне државе;

- обезбедио одговарајући број квалификованих државних службеника ради обављања истрага.

У складу са стварним потребама, Министарство треба да:

- обезбеди довољан број квалификованих државних службеника ради истраге случајева у којима су утврђене неисправности овлашћења о оспособљености, овлашћења о посебној оспособљености или овере овлашћења о оспособљености од стране Републике Србије;

- обезбеди одговарајући број квалификованих државних службеника ради спровођења домаћих прописа, укључујући особље које ће испитати разлоге задржавања брода у страној луци;

- обезбеди обуку и надзор над активностима инспектора.

Када је Министарство обавештено да је брод који вије заставу Републике Србије задржан од стране инспекције државе луке, Министарство надгледа да ли су предузете одговарајуће корективне мере да се брод доведе у стање које је у складу са важећим међународним прописима.

Призната организација која је овлашћена да издаје сведочанства бродовима који вију заставу Републике Србије издаће неопходна сведочанства након што утврди да брод испуњава све прописане захтеве.

Министарство издаје овлашћење о оспособљености поморца и овлашћења о посебној оспособљености поморца након што утврди да лице испуњава прописане захтеве.

Сектор за водни саобраћај и безбедност пловидбе периодично врши процену учинка у погледу спровођења управних поступака и ресурса потребних за испуњавање обавеза како то захтевају примењиви међународни прописи.

Показатељи на основу којих Сектор за водни саобраћај и безбедност пловидбе процењује учинак, укључују, између осталог, стопе задржавања бродова у лукама од стране инспекција државе луке, резултате инспекција, статистику о жртвама, комуникације и информационе процесе, годишње статистичке податке о губицима и друге одговарајуће показатеље учинка, како би се утврдило да ли су кадрови, ресурси и управни поступци адекватни да би се испуниле обавезе Републике Србије.

Подаци који се анализирају могу да обухвате, између осталог:

- коефицијент губитка флоте и удеса ради идентификације трендова током одабраних временских периода;

- број случајева задржаних бродова у односу на величину флоте;

- број случајева у којима је утврђено да лица поседују фалсификована овлашћења или овере издате под надлежношћу Републике Србије;

- одговоре на извештаје инспекције државе луке о недостатку;

- истраживање несрећа на мору и закључке о потребним унапређењима ради избегавања несрећа;

- техничке и друге ресурсе;

- резултате инспекција, прегледа и контрола бродова у флоти;

- истраживање несрећа на раду;

- број инцидената и прекршаја у вези са важећим међународним прописима о спречавању загађења;

- број суспензија или повлачења сведочанстава, одобрења, сагласности или слично.”.

2. У делу 8. ПРИЛОЗИ, у ставу 1. тачка на крају замењује се тачком запетом. Додаје се нова алинеја, која гласи:

„Прилог 5 - Листа приоритетних пројеката за развој унутрашњег водног саобраћаја за период од 2015. до 2025. године.”.

3. После Прилога 4 - Анализа промета у лукама и пристаништима, прогноза путничког туристичког саобраћаја у периоду 2015-2025. године, који је одштампан уз Стратегију о развоју водног саобраћаја Републике Србије од 2015. до 2025. године („Службени гласник РС”, број 3/15) и чини њен саставни део, додаје се Прилог 5 - Листа приоритетних пројеката за развој унутрашњег водног саобраћаја за период од 2015. до 2025. године, који је одштампан уз ову одлуку и чини њен саставни део.

4. Ову одлуку објавити у „Службеном гласнику Републике Србије”.

05 Број: 342-3571/2020

У Београду, 7. маја 2020. године

В Л А Д А

ПРЕДСЕДНИК

Ана Брнабић, с.р.